**Szakmai beszámoló**

**Spilák Szilveszter oktató**

**2025.03.24.**

Az első nap utazással és a szálláshelyünk megismerésével, elfoglalásával zajlott le. Ezen a napon délután szabadprogram volt, így volt lehetőségem a kollégák társaságában a szálloda wellness részlegét használni.

**2025.03.25.**

Ezen a napon a lendvai Kétnyelvű Középiskolát látogattuk meg, ahol képet kaphattunk a szlovén oktatási rendszer szakmai oktatási részéből. Először a nagy tárgyalóban köszöntött minket az iskola igazgatóhelyettese, kisvideót néztünk az intézményről, majd bejártuk az épületet. Meglátogattuk a tanműhelyeket, (hegesztő, gépi és CNC forgácsoló, autószerelő), majd az aulát, a tornatermet és egyéb helyiségeket. A látogatás elején és végén az oktatási folyamatokról feltett kérdéseinkre is válaszoltak.

Számomra külön érdekes volt a kéttannyelvű tankönyv, illetve pozitív szakmai élmény volt a sportcsarnok és az ott zajló testnevelés óra látogatása is.

Délután meglátogattuk a lendvai várat, ahol színvonalas állandó kiállításokat és rövidfilmet tekintettünk meg a várról és a térségről.

**2025.03.26.**

Reggel a VIRS d.o.o. hegesztőberendezésekkel és fémmegmunkálással foglalkozó céget látogattuk meg, ahol két munkatárs tartott tájékoztatót. Először egy kisfilmet néztünk végig a cég bemutatásáról, majd egy szakmai séta keretében körbevezettek minket a gyártósor egyik szegmensében, ahol betekintést tehettünk az ott folyó szakmai munkába. A hegesztőkabinokba is bemehettünk, valamint beprogramozhattuk az ott lévő kollaboratív robotot.

A cég vezetése reményét fejezte ki, hogy a jövőben majd tanulóinkat is vendégül láthatják Erasmus+ program keretén belül.

Délután egy turisztikai látványosságot a Bukovinško (Bakónak) tavat és a mellette lévő „energizáló pontokkal” rendelkező erdőt, valamint a Szent Vid kápolnát látogattuk meg. A látványosságok megtekintésére elég szabadidőt kaptunk.

**2025.03.27.**

Délelőtt az alsómaráci Terme 3000 hotelben tettünk látogatást. Az ötcsillagos szállodában két csoportra bontva kaptunk idegenvezetést, ahol fejlesztettem angol nyelvtudásomat, ugyanis a tájékoztató és a körbevezetés is angol idegennyelven zajlott. Végignéztük a közösségi tereket (aula, bár, kávézó, pihenő), a szaunákat és öltözőket, az éttermi részt, valamint a külső és belső wellness elemeket. Megtekinthettem egy standard és egy deluxe szobát is. A kísérőnk minden, a hotel működtetésre vonatkozó kérdésre válaszolt.

Délután a Therme Hotel Lendava, azaz a szállásunk főépület részeit tekintettük meg. Bejártuk a főépületet és az apartman házakat is. Az idegenvezetőnk magyar nyelven tartotta a tájékoztatást.   
  
**2025.03.28.**

Az egész nap a szállásunktól 260 km-re lévő bledi tó és környezetének meglátogatásával telt. A délelőtt autóbusszal, majd néhány perces sétával a bledi tó keleti részén lévő étterembe mentünk, ahol az ebéd elfogyasztása után szabadprogramon vettünk részt. Volt, aki felment a várba, én kollégáimmal körbesétáltam a tavat, majd megpihentünk egy étteremben.

A hazautazással telt a délután további része, így vacsorára érkeztünk meg a szállásra.

**2025.03.29.**

Ezen a napon végig esett az eső. A szállástól 90 km-re lévő Mariborba utaztunk. A buszpályaudvartól tettünk egy sétát, megnéztük a közelben lévő nevezetességeket pl.: a Ferences Szűz Mária Bazilikát vagy a várat. Megpihentünk egy étteremben, ahol a vendéglátóhely alkalmazottjaival angol nyelven tudtunk kommunikálni.

Délután meglátogattuk a Lendvai ŠKAFAR RENAULT autószalon és szerelőműhelyt. A program 13:00-kor vette kezdetét, ahol megtekintettünk egy rövid kisbemutatót, ahol megismertük a cég és a Renault márka történetét. Körbejártuk az autószerelő műhelyt, ami miatt képet kaptunk az itt folyó munkáról. A cég vezetése kifejezte reményét, hogy a későbbiekben az Erasmus+ program keretében ide utazó tanulókat is tudnak majd fogadni.

A délután további részében, amikor kissé elállt az eső meglátogattuk a lendvai Vinárium kilátótornyot, ahol gyönyörű kilátás nyílt a városra és környékére.

**2025.03.30.**

Az utolsó napon a közös reggeli étkezés után összepakoltunk, elhagytuk a szállásunkat, majd visszautaztunk Magyarországra.

**Kaposvár, 2025.04.02.**

**Spilák Szilveszter**